b'\n_START_ARTICLE_\nHud\xc5\xbeefa I.\n_START_SECTION_\nViri s Hud\xc5\xbeefovim imenom\n_START_PARAGRAPH_\nIme Hud\xc5\xbeefa I. je samo na Sakarskem in Torinskem seznamu kraljev. Na obeh je prikazan kot neposredni naslednik faraona Neferkasokarja in neposredni predhodnik faraona Kasekemvija.\n_START_SECTION_\nIdentiteta\n_START_PARAGRAPH_\nEgiptologi in zgodovinarji so imeli veliko te\xc5\xbeav pri povezovanju Hud\xc5\xbeefe I. s katerim od arheolo\xc5\xa1ko dokazanih vladarjev. Te\xc5\xbeava je v tem, da Hud\xc5\xbeefa ni osebno ime v obi\xc4\x8dajnem smislu. Ime Hod\xc5\xbeefa pomeni \xc2\xbbizbrisan\xc2\xab in bi lahko razkrivalo, da je bilo njegovo pravo ime, ki je bilo sicer napisano na dokumentih in drugih predmetih, v \xc4\x8dasu, ko se je sestavljal seznam kraljev, ne\xc4\x8ditljivo. Domneva se, da je pisar preprosto zapisal \xc2\xbbizbrisan\xc2\xab in napisu pomotoma dodal kartu\xc5\xa1o, da je zgledalo kot osebno ime. Njegovo napako so kasnej\xc5\xa1i pisarji in zgodovinarji privzeli kot vladarjevo ime._NEWLINE_Starogr\xc5\xa1ki zgodovinar Maneto je Hud\xc5\xbeefo I. verjetno imenoval \xc2\xbbS\xc3\xa9s\xc3\xb4chris\xc2\xab in poro\xc4\x8dal, da je bil \xc2\xbbvisok pet vatlov in \xc5\xa1irok tri pedi\xc2\xab. Egiptologi v njegove podatke dvomijo, ker Hud\xc5\xbeefovega groba \xc5\xa1e niso odkrili. Egiptologi, med njimi T. Dautzenberg in Wolfgang Helck, so neko\xc4\x8d domnevali, da bi Hud\xc5\xbeefa I. lahko bil istoveten s Set Peribsenom. Domnevo so podpirali s trditvijo, da je enajst let dolga vladavina, ki jo navaja Torinski seznam kraljev, neskladna z vladarjem z izgubljenim imenom. Po njihovem mnenju se vladarjevega imena kasneje ni smelo omenjati, kar je veljalo \xc5\xbee za kralja Peribsena, katerega rojstno ime je bilo izbrisano iz ramze\xc5\xa1kih seznamov kraljev.\n_START_SECTION_\nVladanje\n_START_PARAGRAPH_\nEgiptologi, med njimi Wolfgang Helck, Nicolas Grimal, Hermann Alexander Schl\xc3\xb6gl in Francesco Tiradritti, so prepri\xc4\x8dani, da je tretji vladar Druge dinastije in Peribsenov predhodnik zapustil kraljestvo, ki je trpelo zaradi prezapletene dr\xc5\xbeavne uprave, zato se je Nine\xc4\x8der odlo\xc4\x8dil, da bo kraljestvi razdelil med svoja sinova (ali dva druga izbrana naslednika), ki bi dve kraljestvi la\xc5\xbee obvladovala kot eno samo. Drugi egiptologi, med njimi Barbara Bell, so prepri\xc4\x8dani, da je bila vzrok za delitev kraljestva gospodarska katastrofa, morda lakota zaradi dolgotrajnih su\xc5\xa1. Po normalizaciji stanja bi se kraljestvi ponovno zdru\xc5\xbeili. Bellova svojo hipotezo podpira s podatki o rednih letnih poplavah Nila na Kamnu iz Palerma, ki so bile v teh letih stalno nizke. Bellino hipotezo je spodbil egiptolog Stephan Seidlmayer z novimi izra\xc4\x8duni Nilovih vodostajev, ki so pokazali normalne vi\xc5\xa1ine. Bellova je upo\xc5\xa1tevala samo meritve nilometrov v okolici Memfisa in ne ob celem toku Nila. Vsaka dolgoletna su\xc5\xa1a kot vzrok za delitev kraljestva je zato izklju\xc4\x8dena._NEWLINE_\xc5\xa0tevilni egiptologi se strinjajo, da je Hud\xc5\xbeefa I. prestol delil z nekim neznanim vladarjem. Kasnej\xc5\xa1i seznami kraljev, kot sta Sakarski in Torinski, kot njegova predhodnika omenjajo Neferkareja I. in Neferkasokarja, kot neposrednega naslednika pa Kasekemvija. Na Abido\xc5\xa1kem seznamu kraljev so Neferkare I., Neferkasokar in Hud\xc5\xbeefa I. izpu\xc5\xa1\xc4\x8deni. Namesto njih je omenjen kralj D\xc5\xbead\xc5\xbeaj, istoveten s Kasekemvijem. \xc4\x8ce je bil Egipt pred Hud\xc5\xbeefovim prihodom na prestol resni\xc4\x8dno razdeljen, bi Sekemib in Peribsen lahko bila vladarja Gornjega Egipta, Hud\xc5\xbeefa I. in njegovi predhodniki pa vladarji Spodnjega Egipta. Obe kraljestvi je ponovno zdru\xc5\xbeil kralj Kasekemvi.'